Vážení zástupcovia klubov,

oznamujeme Vám, že **dňa 24.06.2021 sa bude v Bratislave v hoteli NH Bratislava Gate One konať zasadnutie Kongresu SZĽH**.

Vzhľadom k tomu, že predmetný Kongres SZĽH bude aj volebným Kongresom, informujeme členov SZĽH, že v súlade so Stanovami SZĽH môžu **predkladať svoje návrhy na kandidátov do volených funkcií v zmysle bodu 3.2.12. Stanov SZĽH najneskôr do 09.06.2021 do 23:59 hod., a to elektronicky na e-mailovú adresu:** **volby@szlh.sk****, kde v predmete e-mailu uvediete: Voľby 2021**. Kongres SZĽH bude voliť:

- jedného člena Výkonného výboru SZĽH

- predsedu Dozornej rady SZĽH (Kontrolóra SZĽH)

- dvoch členov Dozornej rady SZĽH

- predsedu Arbitrážnej komisie SZĽH

- podpredsedu Arbitrážnej komisie SZĽH

- podpredsedu Disciplinárnej komisie SZĽH

 Dovoľujeme si Vás upozorniť na to, že navrhnutí kandidáti musia spĺňať podmienku bezúhonnosti v zmysle § 7 Zákona č. 440/2015 Z. z. o športe v platnom znení (ďalej len „zákon o športe“).

 Zároveň pripomíname, že v zmysle § 11 ods. 1 a 2 zákona o športe a bodu 3.3.6 Stanov SZĽH za **predsedu Dozornej rady SZĽH (Kontrolóra SZĽH) a člena Dozornej rady SZĽH** môže byť zvolená iba bezúhonná fyzická osoba, ktorá má spôsobilosť na právne úkony v plnom rozsahu a spĺňa kvalifikačné predpoklady, ktorými sú

1. štyri roky praxe v organizovaní, riadení alebo v správe športu,
2. najmenej úplné stredné všeobecné vzdelanie alebo úplné stredné odborné vzdelanie a najmenej dva roky praxe v organizovaní, riadení alebo v správe športu,
3. najmenej vysokoškolské vzdelanie prvého stupňa v študijnom odbore ekonómia, manažment alebo právo alebo
4. najmenej vysokoškolské vzdelanie druhého stupňa v inom študijnom odbore ako v písmene c) a najmenej jeden rok praxe v organizovaní, riadení alebo v správe športu.

Splnenie kvalifikačných predpokladov sa preukazuje dokladom o vzdelaní a potvrdením o praxi.

 Osobitne pripomíname, že v prípade **predsedu a podpredsedu Arbitrážnej komisie SZĽH** musia navrhnutí kandidáti spĺňať podmienku ukončenia vysokoškolského vzdelania druhého stupňa v študijnom odbore právo alebo vysokoškolského vzdelania tretieho stupňa v niektorom zo študijných odborov v podskupine študijných odborov právo získané na vysokej škole v Slovenskej republike alebo vzdelanie získané v zahraničí, ktoré je takému vzdelaniu svojím rozsahom a obsahom rovnocenné; ak získali vysokoškolské vzdelanie najprv v prvom stupni a následne v druhom stupni, vyžaduje sa, aby v oboch stupňoch získali vzdelanie v rovnakom študijnom odbore. Splnenie podmienky vzdelania sa preukazuje dokladom o vzdelaní.

Taktiež pripomíname, že v prípade **podpredsedu Disciplinárnej komisie SZĽH** navrhnutí kandidáti musia spĺňať podmienku ukončenia vysokoškolského vzdelania druhého stupňa v študijnom odbore právo alebo vysokoškolského vzdelania tretieho stupňa v niektorom zo študijných odborov v podskupine študijných odborov právo získané na vysokej škole v Slovenskej republike alebo vzdelanie získané v zahraničí, ktoré je takému vzdelaniu svojím rozsahom a obsahom rovnocenné, alebo namiesto dosiahnutého vzdelania preukázať aspoň 10 ročnú prax v hokeji ako hráč alebo 10 ročnú prax v riadení, organizovaní alebo správe hokeja. Splnenie podmienky vzdelania sa preukazuje dokladom o vzdelaní a splnenie podmienky o praxi potvrdením o praxi.

V Bratislave, dňa 02.06.2021

 ...........................................

 Ing. Ivan Pulkert

 generálny sekretár SZĽH